title: Komission täytäntöönpanoasetus (EU) 2017/1932, annettu 23 päivänä lokakuuta 2017, lopullisen polkumyyntitullin käyttöönotosta Kiinan kansantasavallasta peräisin olevien keraamisten pöytä- ja keittiöesineiden tuonnissa ja kyseisessä tuonnissa käyttöön otetun väliaikaisen tullin lopullisesta kantamisesta annetun neuvoston täytäntöönpanoasetuksen (EU) N:o 412/2013 muuttamisesta

text:
               24.10.2017

               FI

               Euroopan unionin virallinen lehti

               L 273/4

         KOMISSION TÄYTÄNTÖÖNPANOASETUS (EU) 2017/1932,
   annettu 23 päivänä lokakuuta 2017,
   lopullisen polkumyyntitullin käyttöönotosta Kiinan kansantasavallasta peräisin olevien keraamisten pöytä- ja keittiöesineiden tuonnissa ja kyseisessä tuonnissa käyttöön otetun väliaikaisen tullin lopullisesta kantamisesta annetun neuvoston täytäntöönpanoasetuksen (EU) N:o 412/2013 muuttamisesta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1036, (1) jäljempänä ’perusasetus’, ja erityisesti sen 11 artiklan 3 kohdan
   sekä katsoo seuraavaa:
   1.   VOIMASSA OLEVAT TOIMENPITEET

               (1)

               Neuvosto otti neuvoston täytäntöönpanoasetuksella (EU) N:o 412/2013, (2) jäljempänä ’alkuperäinen asetus’, käyttöön lopullisen polkumyyntitullin Kiinan kansantasavallasta, jäljempänä ’Kiina’ tai ’asianomainen maa’, peräisin olevien keraamisten pöytä- ja keittiöesineiden tuonnissa. Tutkimusajanjaksona edellä mainittuun asetukseen johtaneessa tutkimuksessa, jäljempänä ’alkuperäinen tutkimus’, oli 1 päivän tammikuuta 2011 ja 31 päivän joulukuuta 2011 välinen aika.

         2.   TÄMÄ TUTKIMUS

   2.1   Menettely

               (2)

               Kyocera Fineceramics Groupin, jäljempänä ’pyynnön esittäjä’ tai ’Kyocera’, esittämän pyynnön perusteella komissio ilmoitti Euroopan unionin virallisessa lehdessä julkaistussa ilmoituksessa, (3) jäljempänä ’vireillepanoilmoitus’, panevansa perusasetuksen 11 artiklan 3 kohdan nojalla vireille osittaisen välivaiheen tarkastelun. Ryhmittymään kuuluu Dongguan Shilong Kyocera Co. Ltd., Kiinassa toimiva vientiä harjoittava tuottaja. Tarkastelu rajoittui tuotteen määritelmän tarkastelemiseen ja sen selkeyttämiseen, kuuluvatko tietyt tuotelajit (eli keraamiset leikkurit, keraamiset raastimet, keraamiset sakset, keraamiset kaapimet, keraamiset teroittimet ja keraamiset kahvimyllyt, jäljempänä yhdessä ’kyseiset tuotelajit’) asianomaisesta maasta peräisin olevien keraamisten pöytä- ja keittiöesineiden tuontiin sovellettavien polkumyynnin vastaisten toimenpiteiden soveltamisalaan.

               (3)

               Komissio ilmoitti menettelyn aloittamisesta virallisesti kaikille alkuperäisen tutkimuksen yhteydessä yhteistyössä toimineille osapuolille ja Kiinan viranomaisille. Asianomaisille osapuolille annettiin tilaisuus esittää näkökantansa kirjallisesti ja pyytää tulla kuulluiksi vireillepanoilmoituksessa asetetuissa määräajoissa.

               (4)

               Komissio lähetti pyynnön esittäjälle kyselylomakkeen. Lisäksi alkuperäisessä tutkimuksessa yhteistyössä toimineita osapuolia pyydettiin esittämään huomautuksia tarkastelun kohteena olevan tuotteen, sellaisena kuin se on määritelty 8 kappaleessa, ja kyseisten tuotelajien mahdollisista eroavaisuuksista, jotka liittyvät niiden fyysisiin, teknisiin ja kemiallisiin perusominaisuuksiin, tuotantoprosessiin, käyttötarkoituksiin ja mahdollisiin muihin seikkoihin.

               (5)

               Kyocera toimitti vastauksen kyselylomakkeeseen ja esitti huomautuksia tarkastelun asiasisällöstä. Yksi italialainen jakelija totesi, että kyseiset tuotelajit muodostavat vain erittäin pienen osan sen tuotevalikoimasta. Kahdeksantoista yritystä (kaksi italialaista tuojaa ja 16 kiinalaista yritystä) ilmoitti, etteivät kyseiset tuotelajit kuulu niiden toimintaan. Alkuperäisessä tutkimuksessa valituksen tekijänä ollut taho ilmoittautui muttei esittänyt huomautuksia.

               (6)

               Komissio hankki ja tarkasti kaikki tutkimuksensa kannalta tarpeellisina pitämänsä tiedot sen määrittämiseksi, onko voimassa olevien polkumyyntitoimenpiteiden soveltamisalaa tarpeen selkeyttää tai muuttaa.

               (7)

               Kaikille osapuolille ilmoitettiin niistä olennaisista tosiasioista ja huomioista, joiden perusteella näihin päätelmiin päädyttiin. Perusasetuksen 20 artiklan 5 kohdan säännösten mukaisesti osapuolille asetettiin määräaika, jonka kuluessa ne voivat tehdä huomautuksia ilmoituksen johdosta. Pyynnön esittäjän (joka oli tyytyväinen tekstiin) lisäksi yksikään osapuoli ei toimittanut suullisia tai kirjallisia huomautuksia.

         2.2   Tarkastelun kohteena oleva tuote

               (8)

               Tarkastelun kohteena ovat alkuperäisessä asetuksessa esitetyn määritelmän mukaiset tuotteet eli Kiinasta peräisin olevat keraamiset pöytä- ja keittiöesineet, lukuun ottamatta keraamisia veitsiä, keraamisia maustemyllyjä ja niiden keraamisia jauhavia osia, keraamisia kuorimia, keraamisia veitsenteroittimia sekä pizzan tai leivän paistamisessa käytettäviä kordieriittikeraamisia pizzakiviä, jotka luokitellaan tällä hetkellä CN-koodeihin ex 6911 10 00, ex 6912 00 21, ex 6912 00 23, ex 6912 00 25 ja ex 6912 00 29 (Taric-koodit 6911100090, 6912002111, 6912002191, 6912002310, 6912002510 ja 6912002910).

         2.3   Tutkimuksen tulokset

   2.3.1   Johdanto ja menetelmä

               (9)

               Perusasetuksen 14 artiklan 6 kohdan mukaisesti saatujen asiaa koskevien tilastotietojen mukaan unionin markkinoille tulee vuosittain noin 350 000 tonnia kiinalaisia keraamisia pöytä- ja keittiöesineitä.

               (10)

               Kyoceran mukaan kyseisten tuotelajien tuotantoprosessi, käyttötarkoitukset, muotoilu ja fyysiset ominaisuudet ovat erilaisia kuin tarkastelun kohteena olevan tuotteen. Tämän perusteella Kyocera väitti, että kuten keraamisten veitsien ja muiden tuotelajien osalta alkuperäisessä tutkimuksessa jo tehtiin, myös kyseiset tuotelajit olisi suljettava polkumyyntitoimenpiteiden ulkopuolelle.

               (11)

               Alkuperäisessä tutkimuksessa todettiin tuotantoprosessien ja/tai tuoteluettelojen valossa, että otokseen valitut yhteistyössä toimineet unionin ja Kiinan tuottajat ja brasilialainen vertailumaan tuottaja eivät valmistaneet kyseisiä tuotelajeja. Päätelmää tukivat lausunnoillaan myös 5 kappaleessa tarkoitetut 16 yritystä (alkuperäisessä tutkimuksessa yhteistyössä toimineet kiinalaiset vientiä harjoittavat tarkastelun kohteena olevan tuotteen tuottajat) ja kaksi italialaista tuojaa. Sen vuoksi alkuperäisessä asetuksessa käytettyihin ja esitettyihin tietoihin ei sisältynyt lainkaan kyseisiin tuotelajeihin liittyviä tietoja.

               (12)

               Komissio selvitti, poikkeavatko kyseiset tuotelajit muista tällä hetkellä toimenpiteiden kohteena olevista keraamisten pöytä- ja keittiöesineiden lajeista i) fyysisiltä, teknisiltä ja kemiallisilta ominaisuuksiltaan, ii) tuotantoprosessiltaan sekä iii) tyypillisiltä käyttötarkoituksiltaan ja keskinäiseltä vaihdettavuudeltaan.

         2.3.2   Fyysiset, tekniset ja kemialliset perusominaisuudet

               (13)

               Alkuperäisen asetuksen määritelmän mukaiset keraamiset pöytä- ja keittiöesineet valmistetaan ”perinteisestä keraamista” eli posliinista, tiilisavesta (common pottery), kivitavarasta, fajanssista tai hienosta tiilisavesta (fine pottery) tai muusta materiaalista, jonka ansiosta niiden lujuus on noin 1 000–1 200 kg/m2.

               (14)

               Kyseisissä tuotelajeissa on varsinainen työosa (jota käytetään leikkaamiseen, jauhamiseen tai teroittamiseen) ja käsittelyosa (jota käytetään tuotteen käsittelyyn). Työosa valmistetaan kehittyneestä keraamista.

               (15)

               Kehittyneestä keraamista valmistettavien tavaroiden kehittämisessä hyödynnetään edistynyttä teknologiaa, jotta materiaalia voidaan käyttää teollisuudessa. Materiaali on lämpöä ja kulumista kestävää ja eristävää. Lujuus on noin 10 000–12 000 kg/m2.

               (16)

               Perinteisen keraamin pääraaka-aineina käytetään muiden muassa sellaisia mineraaleja kuin kaoliini, maasälpä ja kvartsi. Kehittyneen keraamin pääraaka-aineena on joko zirkoniumoksidi tai alumiinioksidi.

               (17)

               Alkuperäisen asetuksen määritelmän mukaiset pöytä- ja keittiöesineet ovat erityisen muotoilunsa ja fyysisten ominaisuuksiensa vuoksi lähinnä esineitä, joiden tarkoituksena on pitää sisällään elintarvikkeita. Kyseiset tuotelajit puolestaan on erityisen muotoilunsa ja fyysisten ominaisuuksiensa (muoto ja kovuus) vuoksi tarkoitettu elintarvikkeiden (palojen) leikkaamiseen eri tavoin, myös esimerkiksi jauhamalla, tai keraamisten teroittimien tapauksessa tiettyjen työvälineiden teroittamiseen.

         2.3.3   Tuotantoprosessi

               (18)

               Tarkastelua koskevassa tutkimuksessa todettiin, että perinteisen keraamin valmistuksessa käytettävä tuotantolinja ei sovellu kehittyneen keraamin valmistukseen. Perinteisen keraamin valmistusprosessissa on raaka-aineeseen tavallisesti lisättävä vettä saven tai savitahtaan muodostamiseksi, minkä jälkeen aines muotoillaan ja sitten poltetaan tavanomaisessa polttouunissa lämpötilassa 1 000–1 250 °C. Kyseisten tuotelajien käsittelyosat taas valmistetaan kaatamalla puhdasta keraamijauhetta muottiin, joka altistetaan suurelle paineelle, jotta jauhe kiinteytyy haluttuun muotoon. Sen jälkeen aines poltetaan ja sintrataan tarkasti valvotussa lämpötilassa (polttolämpötila on 1 400 °C).

         2.3.4   Tyypilliset käyttötarkoitukset ja keskinäinen vaihdettavuus

               (19)

               Kuten 17 kappaleessa tuotiin esiin, kyseisten tuotelajien tarkoituksena ei ole pitää sisällään elintarvikkeita, joka taas on alkuperäisen asetuksen määritelmän mukaisen tarkastelun kohteena olevan tuotteen tyypillinen käyttötarkoitus.

               (20)

               Tarkastelua koskevassa tutkimuksessa on käynyt ilmi, että mitkään tarkastelun kohteena olevan tuotteen lajit ja kyseiset tuotelajit eivät ole vaihdettavissa keskenään.

         2.4   Tuotteen määritelmään liittyvät päätelmät

               (21)

               Tarkastelua koskevassa tutkimuksessa todettiin, että kyseiset tuotelajit eivät kuulu voimassa olevien polkumyynnin vastaisten toimenpiteiden tuotemääritelmään, koska niiden fyysiset, tekniset ja kemialliset ominaisuudet, käyttötarkoitukset ja valmistusprosessi ovat erilaiset.

               (22)

               Sen vuoksi on aiheellista selventää, että keraamiset leikkurit, keraamiset raastimet, keraamiset sakset, keraamiset kaapimet, keraamiset teroittimet ja keraamiset kahvimyllyt eivät kuulu polkumyynnin vastaisten toimenpiteiden kohteena olevan tuotteen määritelmään.

               (23)

               Edellä esitetyn perusteella katsotaan, että alkuperäistä asetusta on tarkoituksenmukaista muuttaa tuotteen määritelmän selkeyttämiseksi.

               (24)

               Asianomaisille osapuolille on ilmoitettu tarkastelua koskevan tutkimuksen päätelmistä.

         2.5   Taannehtiva soveltaminen

               (25)

               Vireillepanoilmoituksessa kehotettiin asianomaisia osapuolia esittämään näkemyksensä tarkastelun perusteella mahdollisesti annettavien asetusten taannehtivasta soveltamisesta. Pyynnön esittäjää lukuun ottamatta yksikään osapuoli ei esittänyt huomautuksia tästä kysymyksestä.

               (26)

               Koska tässä tarkastelua koskevassa tutkimuksessa rajoituttiin selkeyttämään tuotteen määritelmää ja koska kyseiset tuotelajit eivät kuuluneet alkuperäisen tutkimuksen ja siihen perustuvan polkumyynnin vastaisen toimenpiteen piiriin, katsotaan, että tämän tarkastelun päätelmiä on tarkoituksenmukaista soveltaa alkuperäisen asetuksen voimaatulopäivästä, mukaan luettuna väliaikaisten tullien alainen tuonti 16 päivän marraskuuta 2012 ja 16 päivän toukokuuta 2013 välisenä aikana. Komissio ei ole todennut mitään pakottavaa syytä olla soveltamatta asetusta taannehtivasti.

               (27)

               Niiden tuotteiden osalta, jotka eivät kuulu tällä asetuksella muutetun täytäntöönpanoasetuksen (EU) N:o 412/2013 1 artiklan 1 kohdan soveltamisalaan, olisi palautettava tai peruutettava asetuksen 1 artiklan 1 kohdan mukaan maksettu tai tileihin kirjattu lopullinen polkumyyntitulli sekä saman asetuksen 2 artiklan mukaan lopullisesti kannetut väliaikaiset polkumyyntitullit.

               (28)

               Palauttamista tai peruuttamista on pyydettävä kansallisilta tulliviranomaisilta sovellettavan tullilainsäädännön mukaisesti.

               (29)

               Tämä tarkastelu ei muuta sitä päivää, jona täytäntöönpanoasetuksen (EU) N:o 412/2013 voimassaolon on perusasetuksen 11 artiklan 2 kohdan mukaisesti määrä päättyä.

               (30)

               Tässä asetuksessa säädetyt toimenpiteet ovat asetuksen (EU) 2016/1036 15 artiklan 1 kohdalla perustetun komitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Korvataan täytäntöönpanoasetuksen (EU) N:o 412/2013 1 artiklan 1 kohta seuraavasti:

      ”1.   Otetaan käyttöön lopullinen polkumyyntitulli tuotaessa Kiinan kansantasavallasta peräisin olevia keraamisia pöytä- ja keittiöesineitä, jotka luokitellaan tällä hetkellä CN-koodeihin ex 6911 10 00, ex 6912 00 21, ex 6912 00 23, ex 6912 00 25 ja ex 6912 00 29 (Taric-koodit 6911100090, 6912002111, 6912002191, 6912002310, 6912002510 ja 6912002910).
      Mukaan ei lueta seuraavia tuotteita:

                  —

                  keraamiset maustemyllyt ja niiden keraamiset jauhavat osat

                  —

                  keraamiset kahvimyllyt

                  —

                  keraamiset veitsenteroittimet

                  —

                  keraamiset teroittimet

                  —

                  keraamiset keittiövälineet, joita käytetään leikkaamiseen, jauhamiseen, raastamiseen, viipaloimiseen, kaapimiseen tai kuorimiseen, sekä

                  —

                  pizzan tai leivän paistamisessa käytettävät kordieriittikeraamiset pizzakivet”.

   2 artikla
   Palautetaan tai peruutetaan täytäntöönpanoasetuksen (EU) N:o 412/2013 alkuperäisen version 1 artiklan 1 kohdan mukaan maksetut tai tileihin kirjatut lopulliset polkumyyntitullit sekä mainitun asetuksen 2 artiklan mukaan lopullisesti kannetut väliaikaiset polkumyyntitullit niiden tuotteiden osalta, jotka eivät kuulu tällä asetuksella muutetun täytäntöönpanoasetuksen (EU) N:o 412/2013 1 artiklan 1 kohdan soveltamisalaan.
   Palauttamista tai peruuttamista on pyydettävä kansallisilta tulliviranomaisilta voimassa olevan tullilainsäädännön mukaisesti.
   Jos Euroopan parlamentin ja neuvoston asetuksen (EU) N:o 952/2013 (4) 121 artiklan 1 kohdan a alakohdassa säädetty kolmen vuoden määräaika on mennyt umpeen ennen tämän asetuksen julkaisupäivää tai sen julkaisupäivänä taikka menee umpeen kuuden kuukauden kuluessa kyseisestä päivämäärästä, määräaikaa pidennetään asetuksen (EU) N:o 952/2013 121 artiklan 1 kohdan toisen alakohdan mukaisesti kuudella kuukaudella tämän asetuksen julkaisupäivästä.
   3 artikla
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 16 päivästä marraskuuta 2012.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 23 päivänä lokakuuta 2017.

            Komission puolesta

            Puheenjohtaja

         Jean-Claude JUNCKER

      (1)  EUVL L 176, 30.6.2016, s. 21.

      (2)  EUVL L 131, 15.5.2013, s. 1.

      (3)  EUVL C 117, 12.4.2017, s. 12.

      (4)  EUVL L 269, 10.10.2013, s. 1.


title: Komission täytäntöönpanoasetus (EU) N:o 366/2012, annettu 27 päivänä huhtikuuta 2012 , täytäntöönpanoasetuksen (EU) N:o 543/2011 muuttamisesta niiden määrien osalta, joista alkaen kurkuista ja kirsikoista (muista kuin hapankirsikoista) kannetaan lisätullia

text:
               28.4.2012

               FI

               Euroopan unionin virallinen lehti

               L 116/10

         KOMISSION TÄYTÄNTÖÖNPANOASETUS (EU) N:o 366/2012,
   annettu 27 päivänä huhtikuuta 2012,
   täytäntöönpanoasetuksen (EU) N:o 543/2011 muuttamisesta niiden määrien osalta, joista alkaen kurkuista ja kirsikoista (muista kuin hapankirsikoista) kannetaan lisätullia
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 143 artiklan b alakohdan yhdessä 4 artiklan kanssa,
   sekä katsoo seuraavaa:

               (1)

               Neuvoston asetuksen (EY) N:o 1234/2007 soveltamista koskevista yksityiskohtaisista säännöistä hedelmä- ja vihannesalan sekä hedelmä- ja vihannesjalostealan osalta 7 päivänä kesäkuuta 2011 annetussa komission täytäntöönpanoasetuksessa (EU) N:o 543/2011 (2) säädetään sen liitteessä XVIII lueteltujen tuotteiden tuonnin valvonnasta. Valvonta tapahtuu tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä 2 päivänä heinäkuuta 1993 annetun komission asetuksen (ETY) N:o 2454/93 (3) 308 d artiklassa säädettyjen yksityiskohtaisten sääntöjen mukaisesti.

               (2)

               Uruguayn kierroksen monenvälisten kauppaneuvottelujen yhteydessä tehdyn maataloussopimuksen (4) 5 artiklan 4 kohdan soveltamiseksi ja vuosilta 2009, 2010 ja 2011 saatavilla olevien viimeisimpien tietojen perusteella olisi mukautettava määrää, josta alkaen kurkuista kannetaan lisätullia 1 päivästä toukokuuta 2012 lähtien ja kirsikoista (muista kuin hapankirsikoista) 21 päivästä toukokuuta 2012 lähtien.

               (3)

               Sen vuoksi täytäntöönpanoasetusta (EU) N:o 543/2011 olisi muutettava.

               (4)

               Koska on tarpeen varmistaa, että tätä toimenpidettä sovelletaan mahdollisimman pian päivitettyjen tietojen saataville asettamisen jälkeen, tämän asetuksen olisi tultava voimaan päivänä, jona se julkaistaan.

               (5)

               Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Korvataan täytäntöönpanoasetuksen (EU) N:o 543/2011 liite XVIII tämän asetuksen liitteellä.
   2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 27 päivänä huhtikuuta 2012.

            Komission puolesta

         José Manuel BARROSO

            Puheenjohtaja

      (1)  EUVL L 299, 16.11.2007, s. 1.

      (2)  EUVL L 157, 15.6.2011, s. 1.

      (3)  EYVL L 253, 11.10.1993, s. 1.

      (4)  EYVL L 336, 23.12.1994, s. 22.

      LIITE

            ”LIITE XVIII
            LISÄTUONTITULLIT: IV OSASTON I LUVUN 2 JAKSO
            Tavaran kuvauksen sanamuotoa on pidettävä ainoastaan ohjeellisena, sanotun kuitenkaan rajoittamatta yhdistetyn nimikkeistön tulkintasääntöjen soveltamista. Lisätullien soveltamisala määräytyy tässä liitteessä CN-koodien sisällön mukaan, sellaisena kuin ne ovat tämän asetuksen antamishetkellä.

                        Järjestys-numero

                        CN-koodi

                        Tavaran kuvaus

                        Soveltamisjakso

                        Kynnystaso
                        (tonnia)

                        78.0015

                        0702 00 00

                        Tomaatit

                        1. lokakuuta – 31. toukokuuta

                        481 762

                        78.0020

                        1. kesäkuuta – 30. syyskuuta

                        44 251

                        78.0065

                        0707 00 05

                        Kurkut

                        1. toukokuuta – 31. lokakuuta

                        13 402

                        78.0075

                        1. marraskuuta – 30. huhtikuuta

                        18 306

                        78.0085

                        0709 91 00

                        Artisokat

                        1. marraskuuta – 30. kesäkuuta

                        11 620

                        78.0100

                        0709 93 10

                        Kesäkurpitsat

                        1. tammikuuta – 31. joulukuuta

                        54 760

                        78.0110

                        0805 10 20

                        Appelsiinit

                        1. joulukuuta – 31. toukokuuta

                        292 760

                        78.0120

                        0805 20 10

                        Klementiinit

                        1. marraskuuta alkaen helmikuun loppuun

                        85 392

                        78.0130

                        0805 20 30
                        0805 20 50
                        0805 20 70
                        0805 20 90

                        Mandariinit (myös tangeriinit ja satsumat); wilkingit ja muut niiden kaltaiset sitrushedelmähybridit

                        1. marraskuuta alkaen helmikuun loppuun

                        99 128

                        78.0155

                        0805 50 10

                        Sitruunat

                        1. kesäkuuta – 31. joulukuuta

                        340 920

                        78.0160

                        1. tammikuuta – 31. toukokuuta

                        90 108

                        78.0170

                        0806 10 10

                        Syötäviksi tarkoitetut viinirypäleet

                        21. heinäkuuta – 20. marraskuuta

                        80 588

                        78.0175

                        0808 10 80

                        Omenat

                        1. tammikuuta – 31. elokuuta

                        701 247

                        78.0180

                        1. syyskuuta – 31. joulukuuta

                        64 981

                        78.0220

                        0808 30 90

                        Päärynät

                        1. tammikuuta – 30. huhtikuuta

                        230 148

                        78.0235

                        1. heinäkuuta – 31. joulukuuta

                        35 573

                        78.0250

                        0809 10 00

                        Aprikoosit

                        1. kesäkuuta – 31. heinäkuuta

                        5 794

                        78.0265

                        0809 29 00

                        Kirsikat (muut kuin hapankirsikat)

                        21. toukokuuta – 10. elokuuta

                        59 061

                        78.0270

                        0809 30

                        Persikat, myös nektariinit

                        11. kesäkuuta – 30. syyskuuta

                        5 613

                        78.0280

                        0809 40 05

                        Luumut

                        11. kesäkuuta – 30. syyskuuta

                        10 293”


title: Neuvoston täytäntöönpanoasetus (EU) N:o 1064/2010, annettu 17 päivänä marraskuuta 2010 , Intiasta peräisin olevan polyeteenitereftalaattikalvon tuontiin sovellettavia polkumyynti- ja tasoitustoimenpiteitä koskevan osittaisen välivaiheen tarkastelun päättämisestä

text:
               20.11.2010

               FI

               Euroopan unionin virallinen lehti

               L 304/2

         NEUVOSTON TÄYTÄNTÖÖNPANOASETUS (EU) N:o 1064/2010,
   annettu 17 päivänä marraskuuta 2010,
   Intiasta peräisin olevan polyeteenitereftalaattikalvon tuontiin sovellettavia polkumyynti- ja tasoitustoimenpiteitä koskevan osittaisen välivaiheen tarkastelun päättämisestä
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 30 päivänä marraskuuta 2009 annetun neuvoston asetuksen (EY) N:o 1225/2009 (1), jäljempänä ’polkumyynnin perusasetus’, ja erityisesti sen 11 artiklan 3 ja 5 kohdan,
   ottaa huomioon muista kuin Euroopan yhteisön jäsenvaltioista tapahtuvalta tuetulta tuonnilta suojautumisesta 11 päivänä kesäkuuta 2009 annetun neuvoston asetuksen (EY) N:o 597/2009 (2), jäljempänä ’tukien vastainen perusasetus’, ja erityisesti sen 19 artiklan ja 22 artiklan 1 kohdan ensimmäisen virkkeen,
   ottaa huomioon Euroopan komission, jäljempänä ’komissio’, ehdotuksen, jonka se on tehnyt neuvoa-antavaa komiteaa kuultuaan
   sekä katsoo seuraavaa:
   1.   VOIMASSA OLEVAT TOIMENPITEET

   1.1   Aiemmat tutkimukset ja voimassa olevat tasoitustoimenpiteet

               (1)

               Joulukuussa 1999 neuvosto otti asetuksella (EY) N:o 2597/1999 (3) käyttöön lopullisen tasoitustullin Intiasta peräisin olevan polyeteenitereftalaattikalvon (PET-kalvon), jäljempänä ’tarkasteltavana oleva tuote’, tuonnissa. Asetuksen antamiseen johtanutta tutkimusta nimitetään jäljempänä ’alkuperäiseksi tukien vastaiseksi tutkimukseksi’. Toimenpiteiden lajiksi valittiin 3,8–19,1 prosentin arvotulli, jota sovellettiin tietyiltä nimeltä mainituilta viejiltä peräisin olevaan tuontiin, ja kaikilta muilta yrityksiltä peräisin olevaan tuontiin sovellettava 19,1 prosentin jäännöstulli. Alkuperäisen tukien vastaisen tutkimuksen tutkimusajanjakso kattoi 1 päivän lokakuuta 1997 ja 30 päivän syyskuuta 1998 välisen ajan.

               (2)

               Maaliskuussa 2006 neuvosto antoi tukien vastaisen perusasetuksen 18 artiklan mukaisen toimenpiteiden voimassaolon päättymistä koskevan tarkastelun jälkeen asetuksen (EY) N:o 367/2006 (4), jolla pidettiin voimassa asetuksella (EY) N:o 2597/1999 käyttöön otettu lopullinen tasoitustulli Intiasta peräisin olevan PET-kalvon tuonnissa. Tarkastelua koskeva tutkimusajanjakso kattoi 1 päivän lokakuuta 2003 ja 30 päivän syyskuuta 2004 välisen ajan.

               (3)

               Elokuussa 2006 neuvosto antoi yhden intialaisen PET-kalvon tuottajan, Garware Polyester Limitedin, jäljempänä ’Garware’, saamaa tukea koskevan osittaisen välivaiheen tarkastelun jälkeen asetuksen (EY) N:o 1288/2006 (5), jolla muutettiin Garwarelle asetuksella (EY) N:o 367/2006 määrättyä lopullista tasoitustullia.

               (4)

               Syyskuussa 2007 neuvosto antoi toisen intialaisen PET-kalvon tuottajan, Jindal Poly Films Limitedin eli entisen Jindal Polyester Ltd:n, jäljempänä ”Jindal”, saamaa tukea koskevan osittaisen välivaiheen tarkastelun jälkeen asetuksen (EY) N:o 1124/2007 (6), jolla muutettiin Jindalille asetuksella (EY) N:o 367/2006 määrättyä lopullista tasoitustullia.

               (5)

               Tammikuussa 2009 neuvosto antoi komission omasta aloitteestaan vireille paneman, viiden intialaisen PET-kalvon tuottajan saamaa tukea koskevan osittaisen välivaiheen tarkastelun jälkeen asetuksen (EY) N:o 15/2009 (7), jolla muutettiin kyseisille yrityksille asetuksella (EY) N:o 367/2006 määrättyä lopullista tasoitustullia.

               (6)

               Kesäkuussa 2010 neuvosto antoi Jindalin saamaa tukea koskevan osittaisen välivaiheen tarkastelun jälkeen asetuksen (EY) N:o 579/2010 (8), jolla muutettiin Jindalille asetuksella (EY) N:o 367/2006 määrättyä lopullista tasoitustullia.

         1.2   Aiemmat tutkimukset ja voimassa olevat polkumyynnin vastaiset toimenpiteet

               (7)

               Elokuussa 2001 neuvosto otti asetuksella (EY) N:o 1676/2001 (9) käyttöön lopullisen polkumyyntitullin muun muassa Intiasta peräisin olevan polyeteenitereftalaattikalvon eli PET-kalvon tuonnissa. Asetuksen antamiseen johtanutta tutkimusta nimitetään jäljempänä ’alkuperäiseksi polkumyyntitutkimukseksi’. Toimenpiteinä olivat arvoon perustuva 0–62,6 prosentin polkumyyntitulli, jota sovellettiin tietyiltä nimeltä mainituilta vientiä harjoittavilta tuottajilta peräisin olevaan tuontiin, sekä kaikilta muilta yrityksiltä peräisin olevassa tuonnissa sovellettava 53,3 prosentin jäännöstulli.

               (8)

               Maaliskuussa 2006 neuvosto muutti asetuksella (EY) N:o 366/2006 (10) toimenpiteitä, jotka oli otettu käyttöön asetuksella (EY) N:o 1676/2001. Käyttöön otettu polkumyyntitulli oli 0–18 prosentin suuruinen, ottaen huomioon asetuksen (EY) N:o 367/2006 nojalla toteutetun lopullisten tasoitustullien voimassaolon päättymistä koskevan tarkastelun tulokset.

               (9)

               Elokuussa 2006 neuvosto muutti asetuksella (EY) N:o 1288/2006 yhden intialaisen PET-kalvon tuottajan, Garwaren, saamaan tukeen liittyvän välivaiheen tarkastelun jälkeen lopullista polkumyyntitullia, joka Garwarelle oli määrätty asetuksella (EY) N:o 1676/2001.

               (10)

               Syyskuussa 2006 neuvosto muutti uuden vientiä harjoittavan tuottajan esittämän pyynnön jälkeen annetulla asetuksella (EY) N:o 1424/2006 (11) asetusta (EY) N:o 1676/2001 SRF Limitedin osalta. Muutetussa asetuksessa vahvistettiin asianomaiselle yritykselle 15,5 prosentin polkumyyntimarginaali ja 3,5 prosentin polkumyyntitulli ottaen huomioon kyseisen yrityksen vientitukimarginaali, joka varmistui asetuksen (EY) N:o 367/2006 antamiseen johtaneessa tukien vastaisessa tutkimuksessa. Koska yritykselle ei ollut määritelty yksilöllistä tasoitustullia, siihen sovellettiin kaikille muille yrityksille vahvistettua tullia.

               (11)

               Marraskuussa 2007 neuvosto otti polkumyynnin perusasetuksen 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen asetuksella (EY) N:o 1292/2007 (12) käyttöön lopullisen polkumyyntitullin Intiasta peräisin olevan PET-kalvon tuonnissa. Samalla asetuksella päätettiin polkumyynnin perusasetuksen 11 artiklan 3 kohdan mukainen osittainen välivaiheen tarkastelu, joka koski vain yhtä intialaista vientiä harjoittavaa tuottajaa.

               (12)

               Tammikuussa 2009 neuvosto muutti asetuksella (EY) N:o 15/2009 komission omasta aloitteestaan vireille paneman, viiden intialaisen PET-kalvon tuottajan saamaa tukea koskevan osittaisen välivaiheen tarkastelun jälkeen kyseisille yrityksille asetuksella (EY) N:o 1292/2007 määrättyä lopullista tasoitustullia.

         2.   MENETTELY

   2.1   Tarkastelun perusteet

               (13)

               Polkumyynnin perusasetuksen 11 artiklan 3 kohdan ja tukien vastaisen perusasetuksen 19 artiklan mukaisen osittaista välivaiheen tarkastelua koskevan pyynnön esitti intialainen vientiä harjoittava tuottaja Polyplex Corporation Limited, jäljempänä ’pyynnön esittäjä’. Pyyntö koski ainoastaan tuotteen määritelmän tarkastelua sen selvittämiseksi, kuuluvatko tietyt tuotelajit PET-kalvon tuontiin sovellettavien polkumyynti- ja tasoitustoimenpiteiden soveltamisalaan.

               (14)

               Pyynnön esittäjä pyysi, että silikonilla pinnoitettu irrotettava polyesterikalvo (siliconized polyester release liner, SPRL), siltä osin kuin se sisältyy tarkasteltavana olevan tuotteen määritelmään, jätettäisiin Intiasta peräisin olevan PET-kalvon tuonnissa nykyisin voimassa olevien polkumyynti- ja tasoitustoimenpiteiden soveltamisalan ulkopuolelle. Pyynnön esittäjä toimitti alustavaa näyttöä siitä, että SPRL-kalvon fyysiset, tekniset ja kemialliset perusominaisuudet eroavat merkittävästi tarkasteltavana olevan tuotteen vastaavista perusominaisuuksista.

         2.2   Menettelyn vireillepano

               (15)

               Neuvoa-antavaa komiteaa kuultuaan komissio päätti, että osittaisen välivaiheen tarkastelun vireille panemiseksi oli olemassa riittävä näyttö, ja tästä syystä se ilmoitti Euroopan unionin virallisessa lehdessä9 päivänä syyskuuta 2009 julkaistulla ilmoituksella (13), jäljempänä ’vireillepanoa koskeva ilmoitus’, että polkumyynnin perusasetuksen 11 artiklan 3 kohdan ja tukien vastaisen perusasetuksen 19 artiklan mukaisesti pannaan vireille osittainen välivaiheen tarkastelu, jossa tutkitaan ainoastaan tuotteen määritelmää. Erityisesti tarkastelussa oli ratkaistava, sisältyykö SPRL-kalvo alkuperäisen tutkimuksen määritelmään tarkasteltavana olevasta tuotteesta.

         2.3   Tarkastelua koskeva tutkimus

               (16)

               Komissio ilmoitti virallisesti osittaista välivaiheen tarkastelua koskevan tutkimuksen vireillepanosta Intian tasavallan, jäljempänä ’asianomainen maa’, viranomaisille sekä kaikille muille osapuolille, joita asian tiedettiin koskevan, eli tiedossa oleville asianomaisen maan vientiä harjoittaville tuottajille sekä unionin käyttäjille ja tuojille ja unionin tuottajille. Asianomaiset osapuolet saivat tilaisuuden esittää kantansa kirjallisesti ja pyytää tulla kuulluiksi vireillepanoa koskevassa ilmoituksessa vahvistetussa määräajassa.

               (17)

               Mahdollisuus tulla kuulluiksi myönnettiin kaikille asianomaisille osapuolille, jotka olivat sitä pyytäneet ja osoittaneet, että niiden kuulemiseen oli olemassa erityisiä syitä.

               (18)

               Komissio lähetti kyselylomakkeet kaikille osapuolille, joita asian tiedettiin koskevan, sekä kaikille muille osapuolille, jotka olivat ilmoittautuneet vireillepanoa koskevassa ilmoituksessa asetetussa määräajassa.

               (19)

               Kyselylomakkeeseen saatiin vastaukset pyynnön esittäjältä, kahdelta muulta intialaiselta vientiä harjoittavalta tuottajalta, neljältä unionin tuottajalta ja kahdelta unionin tuojalta.

               (20)

               Komissio hankki ja tarkasti kaikki tiedot, jotka katsottiin tarpeellisiksi sen arvioimiseksi, oliko voimassa olevien polkumyynti- ja tasoitustoimenpiteiden soveltamisalan muuttaminen tarpeen, ja teki tarkastuskäyntejä seuraavien yritysten toimitiloihin:

                           —

                           Garware Polyester Limited, Mumbai, Intia,

                           —

                           Mitsubishi Polyester Film, Wiesbaden, Saksa,

                           —

                           Polyplex Corporation Limited, Noida, Intia.

               (21)

               Tutkimus kattoi 1 päivän huhtikuuta 2008 ja 31 päivän maaliskuuta 2009 välisen ajanjakson, jäljempänä ’tarkastelua koskeva tutkimusajanjakso’ tai ’tutkimusajanjakso’.

         3.   TARKASTELTAVANA OLEVA TUOTE

               (22)

               Tarkasteltavana on sama tuote kuin asetuksissa (EY) N:o 367/2006 ja (EY) N:o 1292/2007 määritelty tuote eli Intiasta peräisin oleva polyeteenitereftalaattikalvo (PET-kalvo), joka nykyisin luokitellaan CN-koodeihin ex 3920 62 19 ja ex 3920 62 90.

         4.   TARKASTELUA KOSKEVAN TUTKIMUKSEN PÄÄTELMÄT

   4.1   Tausta

               (23)

               PET-kalvo on tarttumatonta polyeteenitereftalaattikalvoa. PET-kalvo valmistetaan aina PET-polymeeristä, ja se koostuu peruskalvosta, jota voidaan käsitellä joko tuotantoprosessin aikana tai sen jälkeen. Tyypillisiä peruskalvon käsittelytapoja ovat koronakäsittely, metallointi tai kemiallinen pinnoitus.

               (24)

               PET-kalvo eroaa muista kalvoista fyysisten, kemiallisten ja teknisten erityisominaisuuksiensa suhteen. Näitä PET-kalvon ominaisuuksia ovat esimerkiksi suuri vetolujuus, erinomaiset sähköiset ominaisuudet, matala kosteusabsorptio, kosteuskestävyys, pieni kutistuvuus sekä hyvät sulkuominaisuudet. Vaikka eri PET-kalvolajit voidaan erottaa toisistaan mainittujen erityisominaisuuksien perusteella, niillä on samat PET-peruskalvon fyysiset, tekniset ja kemialliset ominaisuudet. PET-kalvolla on viisi yleistä käyttötarkoitusta viidellä eri markkinalohkolla, joita ovat magneettiset tallennusmateriaalit sekä pakkaus-, sähkö-, kuvantamis- ja teollisuussovellukset.

         4.2   Menetelmät

               (25)

               Sen arvioimiseksi, olisiko SPRL-kalvoja ja muita PET-kalvolajeja pidettävä yhtenä tuotteena vai kahtena eri tuotteena, vertailtiin SPRL-kalvojen ja muiden PET-kalvojen fyysisiä ja kemiallisia perusominaisuuksia. Lisäksi tutkittiin tuotantoprosessia, käyttötarkoitusten eroja ja keskinäistä vaihdettavuutta sekä kustannus- ja hintaeroja.

         4.3   Osapuolten väitteet

               (26)

               Pyynnön esittäjä väitti, että SPRL-kalvon fyysiset, tekniset ja kemialliset perusominaisuudet eroavat tarkasteltavana olevan tuotteen vastaavista perusominaisuuksista. Erityisesti SPRL-kalvon suhteellisen vähäinen irrotusvoima ja pieni pintajännitys tekevät kalvosta liukkaan, minkä vuoksi sen pinnasta tulee inaktiivinen musteelle, pinnoiteaineille, liimoille ja metalloinnille. Pyynnön esittäjän mukaan kovettumattoman silikonin siirtyminen SPRL-kalvon sisällä saa aikaan sen, että jopa yhdeltä puolelta pinnoitetun SPRL-kalvon kääntöpuolella on selvästi erilaiset fyysiset ja tekniset ominaisuudet kuin muilla PET-kalvolajeilla. Näiden ominaisuuksien väitettiin estävän SPRL-kalvon käytön alkuperäisessä tutkimuksessa määritellyillä perusmuotoista PET-kalvoa käyttävillä tuotannonaloilla eli pakkauksissa, magneettisissa tallennusmateriaaleissa ja sähkö-, kuvantamis- ja teollisuussovelluksissa. Toisaalta muiden PET-kalvolajien aktiivinen pinta estää niiden käytön irrotettavana kalvona, sillä ne tarttuisivat liimapintaan kiinteästi. Tästä syystä pyynnön esittäjä väitti, ettei SPRL-kalvoa voida sen sovelluksissa vaihtaa mihinkään muuhun PET-kalvolajiin.

               (27)

               Unionin tuotannonalan mukaan pyynnön esittäjän väitteet perustuivat kahteen peräkkäiseen keinotekoisesti rajattujen vertailujen sarjaan. Ensinnäkin pyynnön esittäjä vertasi SPRL-kalvoa PET-kalvoon kapea-alaisesti eli sitä verrattiin perusmuotoiseen PET-kalvoon eikä muihin sellaisiin pinnoitettuihin PET-kalvolajeihin, jotka olisivat paremmin verrattavissa SPRL-kalvoon. Toiseksi kyseisessä väitetyssä rajatussa vertailussa tarkasteltiin ainoastaan hyvin valikoitua ja rajoitettua fyysisten ja kemiallisten ominaisuuksien kokonaisuutta. Unionin tuotannonala väitti, että kun SPRL-kalvoa verrataan moniin erilaisiin PET-kalvolajeihin ja otetaan huomioon edustava määrä kemiallisia ja fyysisiä ominaisuuksia, on selvää, että SPRL-kalvo on sama tuote kuin muut PET-kalvolajit ja että sen olisi edelleen kuuluttava polkumyynti- ja tasoitustoimenpiteiden soveltamisalaan. Unionin tuotannonalan mukaan SPRL-kalvo on tosiasiassa silikonikerroksella pinnoitettu PET-kalvo. Se ei pohjimmiltaan eroa muista pinnoitetuista kalvolajeista, kuten metalloidusta kalvosta tai antistaattisella tai sulkuaineella pinnoitetusta kalvosta, ja sellaisena se on selvästi tarkasteltavana oleva tuote. Väitteidensä tueksi unionin tuotannonala esitti vertailun, jossa tarkasteltiin useampien eri PET-kalvolajien erilaisia fyysisiä ja kemiallisia ominaisuuksia.

         4.4   Toteamukset

   4.4.1   Fyysiset ja kemialliset ominaisuudet

               (28)

               Tutkimus osoitti, että 27 kappaleessa mainitut kaksi ominaisuutta, eli SPRL-kalvon suhteellisen vähäinen irrotusvoima ja pieni pintajännitys, ovat lisäpiirteitä, jotka täydentävät alkuperäisessä polkumyyntitutkimuksessa (14) määriteltyjä ja 24 kappaleessa mainittuja PET-kalvon fyysisiä, teknisiä ja kemiallisia perusominaisuuksia. Tältä osin olisi todettava, että SPRL-kalvolla on samat fyysiset, tekniset ja kemialliset perusominaisuudet kuin kaikilla muillakin PET-kalvolajeilla.

               (29)

               Todettiin, että kyseiset kaksi SPRL-kalvon erityisominaisuutta, eli suhteellisen vähäinen irrotusvoima ja pieni pintajännitys, eivät ole varsinaisen PET-kalvon vaan pidemminkin sen silikonilla päällystetyn pinnan tai itse asiassa silikonin ominaisuuksia. Kalvon pinnoittaminen silikonilla tai millä tahansa muulla aineella muuttaa joitakin kalvon pinnan ominaisuuksia mutta ei varsinaisen PET-peruskalvon fyysisiä, teknisiä ja kemiallisia perusominaisuuksia, jotka säilyvät samoina pinnoitekerroksen alla.

               (30)

               Vaikka on totta, että PET-kalvon pinnoittaminen silikonilla johtaa siihen, että pinnan irrotusvoima on vähäinen ja pintajännitys pieni, samanlainen väite voitaisiin esittää myös muunlaisista pinnoitteista eli jos PET-kalvon pinta päällystetään muunlaisella pinnoitteella, kalvo saa muita erityisominaisuuksia. Joissakin tapauksissa pinnoituksella saadaan ehkä aikaan ominaisuuksia, jotka tekevät PET-kalvon soveltuvaksi ainoastaan tiettyihin erityistarkoituksiin. Pinnoitus silikonilla ei ole tässä mielessä mitenkään ainutlaatuista. Muita erikoistuotteita, joissa käytetään muunlaista pinnoitusta, ovat esimerkiksi saumattavat kalvot, huurtumisenestokäsitellyt kalvot, helposti avattavat ja suljettavat kalvot ja kopolyesterillä pinnoitetut kalvot. Kaikilla näillä eri tavoin käsitellyillä kalvolajeilla on kuitenkin samat fyysiset, tekniset ja kemialliset perusominaisuudet, ja ne ovat osa alkuperäisessä tutkimuksessa määriteltyä tarkasteltavana olevaa tuotetta.

               (31)

               Tämän perusteella katsotaan, ettei SPRL-kalvon ja muiden PET-kalvolajien fyysisissä, teknisissä ja kemiallisissa perusominaisuuksissa ole merkittäviä eroja, joiden vuoksi olisi perusteltua sulkea SPRL-kalvo tuotteen määritelmän ulkopuolelle.

         4.4.2   Muita seikkoja koskeva vertailu

               (32)

               Jotta vertailu olisi kattava, tutkittiin myös muita pyynnön esittäjän tarkastelupyynnössään esittämiä väitteitä, joiden väitettiin osoittavan, että SPRL-kalvo ja PET-kalvo ovat eri tuotteita.

         4.4.2.1   Tuotantoprosessi

               (33)

               Pyynnön esittäjä väitti, että SPRL-kalvojen valmistuksessa tarvitaan eri välineitä kuin muiden PET-kalvolajien tuotannossa.

               (34)

               Kuten 23 kappaleessa mainitaan, PET-kalvo valmistetaan aina PET-polymeeristä ja se koostuu peruskalvosta, jota voidaan käsitellä joko tuotantoprosessin aikana tai sen jälkeen. Tyypillisiä peruskalvon käsittelytapoja ovat koronakäsittely, metallointi tai kemiallinen pinnoitus.

               (35)

               SPRL-kalvo on silikonikerroksella pinnoitettua PET-kalvoa. Tutkimus osoitti, että SPRL-kalvoa valmistetaan kahdella erilaisella tekniikalla. Tutkimukseen osallistunut unionin tuottaja käyttää valmistuksessa in-line-pinnoitustekniikkaa. Tässä prosessissa PET-peruskalvo pinnoitetaan tuotantoprosessin aikana ennen venytystä. Pinnoitusyksikkö on vain tuotantolinjan siirrettävä lisäosa. Tutkimukseen osallistuneet intialaiset tuottajat käyttävät sitä vastoin off-line-pinnoitustekniikkaa. Siinä PET-kalvo valmistetaan ensin, minkä jälkeen se pinnoitetaan erillisessä tuotantolinjassa.

               (36)

               Todettiin, että valinta in-line- ja off-line-tekniikan välillä tehdään puhtaasti taloudellisin perustein, sillä in-line-pinnoituksessa käytettävän siirrettävän yksikön investointikustannus on noin kymmenen kertaa kalliimpi kuin investoiminen off-line-pinnoituslinjaan. In-line-pinnoituksen etuna on paljon nopeampi tuotantolinja, joka mahdollistaa suuret tuotantomäärät. In-line-pinnoituksella saadaan lisäksi yksikkökohtaiset silikonikustannukset pienemmiksi, sillä silikonikerros on siinä ohuempi kuin off-line-pinnoituksessa.

               (37)

               On syytä todeta, ettei kahden erilaisen pinnoitusmenetelmän käyttö muuta SPRL-kalvon fyysisiä, teknisiä ja kemiallisia perusominaisuuksia, jotka pysyvät samoina kuin muillakin PET-kalvolajeilla. Erilaisilla tuotantoprosesseilla ei sinänsä ole merkitystä ratkaistaessa, onko jokin tuotelaji erillinen tuote, edellyttäen, että kyseisillä prosesseilla saatavilla tuotteilla on samat fyysiset, tekniset ja kemialliset perusominaisuudet.

         4.4.2.2   Erilaiset käyttötarkoitukset ja vaihdettavuus

               (38)

               Pyynnön esittäjä väitti myös, etteivät SPRL-kalvo ja muut PET-kalvolajit ole sovelluksissa vaihdettavissa toisiinsa. Tutkimus vahvisti tämän väitteen. Kuten alkuperäisessä tutkimuksessa todettiin, tämä pätee kuitenkin myös muihin sellaisiin PET-kalvolajeihin, joille on suoritettu jokin erikoiskäsittely.

               (39)

               Tutkimus vahvisti, että pinnoituksen, tai minkä tahansa muun PET-kalvolle suoritettavan erikoiskäsittelyn, tarkoituksena on tehdä kalvo soveltuvaksi tiettyihin erityissovelluksiin. Pinnoitteeksi kulloinkin valittavalla aineella on tiettyjä ominaisuuksia, joista on etua asianomaisessa tarkoituksessa. Silikonilla esimerkiksi saadaan aikaan vähäinen irrotusvoima. Pinnoiteaineella voi olla muita erityisominaisuuksia (silikonin tapauksessa pieni pintajännitys), joiden vuoksi pinnoitettua tuotetta ei voida käyttää muihin sovelluksiin. On olemassa joukko muita PET-kalvolajeja, jotka on pinnoitettu muilla aineilla tai joille on suoritettu jokin muu käsittely ja joita käytetään edellä mainituista syistä erityisiin ja rajattuihin sovelluksiin.

               (40)

               Vaikka SPRL-kalvoa käytetäänkin tiettyihin erityissovelluksiin, sillä on silti samat fyysiset, tekniset ja kemialliset perusominaisuudet kuin muillakin PET-kalvolajeilla. Sen vuoksi keskinäisellä vaihdettavuudella ja käyttötarkoituksella ei ole merkitystä ratkaistaessa, olisiko SPRL-kalvo eri tuote.

         4.4.2.3   Kustannus- ja hintaerot

               (41)

               Pyynnön esittäjä väitti vielä, että PET-peruskalvon käsittely silikonipinnoitteella aiheuttaa lisäkustannuksia.

               (42)

               Todettiinkin, että pinnoitus silikonilla voi lisätä valmistuskustannuksia jopa 10 prosenttia, pinnoitusmenetelmästä riippuen. Kuten 35 ja 36 kappaleessa kuvataan, pyynnön esittäjä on valinnut menetelmän, jolla silikonikustannus yksikköä kohden tulee kalliimmaksi. Olisi kuitenkin korostettava, että kyseessä on lisäkustannus, joka kasvattaa PET-peruskalvon tuotantokustannuksia. PET-peruskalvon pinnoitus muilla aineilla sekä metallointi lisäävät myös valmistuskustannuksia ja samalla nostavat hintaa.

               (43)

               Tältä osin katsotaan kuitenkin ettei silikonipinnoituksen aiheuttamilla lisäkustannuksilla sinänsä ole ratkaisevaa merkitystä päätettäessä, onko SPRL-kalvo eri tuote. Kustannus- ja hintaerot eivät näet sinänsä oikeuta päätelmää, että jotakin tiettyä tuotelajia olisi pidettävä eri tuotteena, niin kauan kuin kyseisellä tuotelajilla on samat fyysiset, tekniset ja kemialliset perusominaisuudet kuin tarkasteltavana olevalla tuotteella.

         5.   TUOTTEEN MÄÄRITELMÄÄ KOSKEVAT PÄÄTELMÄT

               (44)

               Tutkimuksen päätelmät vahvistivat, että pinnoittamalla PET-kalvo silikonilla saadaan PET-peruskalvoon verrattuna erilainen pinta lopputuotteeseen. Tuotteen pinnoitus ei kuitenkaan muuta sen fysikaalisia, teknisiä ja kemiallisia perusominaisuuksia. Tutkimus vahvistikin, että markkinoilla on joukko erikoiskäsiteltyjä PET-kalvolajeja, jotka sisältyvät alkuperäisessä tutkimuksessa vahvistettuun tarkasteltavana olevan tuotteen määritelmään. Tämä päätelmä ei myöskään muuttunut analysoitaessa muita perusteita eli tuotantoprosessia, vaihdettavuutta ja käyttötarkoitusta sekä kustannus- ja hintaeroja.

               (45)

               Kaikille asianomaisille osapuolille ilmoitettiin niistä olennaisista tosiseikoista ja huomioista, joiden perusteella päädyttiin edellä esitettyihin päätelmiin. Osapuolille asetettiin määräaika, jossa ne voivat esittää huomautuksia tämän ilmoituksen johdosta.

               (46)

               Osapuolten toimittamia suullisia ja kirjallisia huomautuksia tarkasteltiin asianmukaisesti, mutta ne eivät muuttaneet päätelmää olla muuttamatta voimassa olevien PET-kalvon tuontiin sovellettavien polkumyynti- ja tasoitustoimenpiteiden kohteena olevan tuotteen määritelmää,

         ON HYVÄKSYNYT TÄMÄN ASETUKSEN:
   1 artikla
   Päätetään tietyn Intiasta peräisin olevan PET-kalvon tuontiin sovellettavia polkumyynti- ja tasoitustoimenpiteitä koskeva osittainen välivaiheen tarkastelu voimassa olevia polkumyynti- ja tasoitustoimenpiteitä muuttamatta.
   2 artikla
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 17 päivänä marraskuuta 2010.

            Neuvoston puolesta

            Puheenjohtaja

         D. REYNDERS

      (1)  EUVL L 343, 22.12.2009, s. 51.

      (2)  EUVL L 188, 18.7.2009, s. 93.

      (3)  EYVL L 316, 10.12.1999, s. 1.

      (4)  EUVL L 68, 8.3.2006, s. 15.

      (5)  EUVL L 236, 31.8.2006, s. 1.

      (6)  EUVL L 255, 29.9.2007, s. 1.

      (7)  EUVL L 6, 10.1.2009, s. 1.

      (8)  EUVL L 168, 2.7.2010, s. 1.

      (9)  EYVL L 277, 23.8.2001, s. 1.

      (10)  EUVL L 68, 8.3.2006, s. 6.

      (11)  EUVL L 270, 29.9.2006, s. 1.

      (12)  EUVL L 288, 6.11.2007, s. 1.

      (13)  EUVL C 215, 9.9.2009, s. 19.

      (14)  Asetuksen (EY) N:o 367/2001 johdanto-osan 10 kappale.


title: Komission täytäntöönpanoasetus (EU) 2015/909, annettu 12 päivänä kesäkuuta 2015, rautatieliikenteen harjoittamisesta suoraan aiheutuvien kustannusten yksityiskohtaisista laskentasäännöistä (ETA:n kannalta merkityksellinen teksti)

text:
               13.6.2015

               FI

               Euroopan unionin virallinen lehti

               L 148/17

         KOMISSION TÄYTÄNTÖÖNPANOASETUS (EU) 2015/909,
   annettu 12 päivänä kesäkuuta 2015,
   rautatieliikenteen harjoittamisesta suoraan aiheutuvien kustannusten yksityiskohtaisista laskentasäännöistä
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhtenäisestä eurooppalaisesta rautatiealueesta 21 päivänä marraskuuta 2012 annetun Euroopan parlamentin ja neuvoston direktiivin 2012/34/EU (1) ja erityisesti sen 31 artiklan 3 kohdan,
   sekä katsoo seuraavaa:

               (1)

               Suoria kustannuksia laskettaessa voidaan ottaa huomioon se, että rataverkkoa joudutaan uudistamaan tai kunnostamaan nopeammassa tahdissa sen tehokkaamman käytön vuoksi. Tämä edellyttää kuitenkin sen varmistamista, että laskentaan sisällytetään ainoastaan ne kustannukset, jotka aiheutuvat suoraan rautatieliikenteen harjoittamisesta.

               (2)

               Rataverkkojen toiminnasta vastaavat rataverkon haltijat kärsivät rajoituksista, jotka haittaavat tehokasta hallintoa ja kustannusten hallintaa. Siksi jäsenvaltioiden olisi voitava asettaa suorat kustannukset tasolle, joka vastaa tehokkaan palveluntarjonnan kustannuksia.

               (3)

               Radan käyttöoikeusmaksujen kytkemisestä kustannuksiin, jotka aiheutuvat suoraan rautatieliikenteestä, ei pitäisi aiheutua rataverkon haltijalle taloudellista nettomenetystä tai nettovoittoa rautatieliikenteen harjoittamisen vuoksi.

               (4)

               Omaisuuden alkuperäisten arvojen olisi määräydyttävä sen perusteella, minkä hinnan rataverkon haltija on maksanut kyseisen omaisuuden hankinnasta, jos rataverkon haltija on edelleen vastuussa kyseisistä määristä.

               (5)

               Rataverkon haltijalla ei saisi olla oikeutta kattaa investointikustannuksia, jos se ei ole velvollinen maksamaan takaisin kyseisiä kustannuksia.

               (6)

               Koska rautatieliikenteen harjoittamisesta suoraan aiheutuvien kustannusten yksityiskohtaisia laskentasääntöjä olisi sovellettava kaikkialla unionissa, niiden olisi oltava yhteensopivia rataverkon haltijoiden soveltamien rataverkkokustannusten laskemista koskevien kustannuslaskentajärjestelmien ja kustannustietojen kanssa.

               (7)

               Kustannus- ja suoritustasoennusteiden käyttö ei saisi tavanomaisissa liiketoimintaolosuhteissa nostaa suoria kustannuksia ja ratojen käyttömaksuja eikä siten heikentää verkon tehokasta käyttöä. Siksi olisi sovellettava omaisuuden alkuperäisiä arvoja, ja käyvät arvot voitaisiin ottaa huomioon ainoastaan, jos aiempia arvoja ei ole saatavilla tai jos käyvät arvot ovat alemmat. Vaihtoehtoisesti voitaisiin käyttää arvioituja arvoja tai jälleenhankinta-arvoja, kustannusarvioita ja suoritustasoarvioita, jos rataverkon haltija voi osoittaa sääntelyelimelle niiden määritysmenetelmän ja sen, että ne on määritetty objektiivisesti.

               (8)

               Rataverkon haltija saisi sisällyttää suorien kustannustensa laskentaan ainoastaan ne kustannukset, joiden osalta se voi objektiivisesti ja luotettavasti osoittaa, että ne aiheutuvat suoraan rautatieliikenteen harjoittamisesta. Esimerkiksi radanvarren opastinten ja asetinlaitteiden kuluminen ei riipu liikennemääristä, mistä syystä niihin ei pitäisi soveltaa suoriin kustannuksiin perustuvaa maksua (2). Toisaalta taas tiettyihin osiin, kuten vaihteisiin, jotka altistuvat kulumiselle rautatieliikenteen harjoittamisen vuoksi, olisi osittain sovellettava suoriin kustannuksiin perustuvaa maksua. Koska junissa ja rataverkossa käytetään aiempaa enemmän antureita, niiden avulla voitaisiin saada lisätietoa rautatieliikenteen aiheuttamasta tosiasiallisesta kulumisesta.

               (9)

               Unionin tuomioistuin on antanut tuomion rautatieliikenteen harjoittamisesta aiheutuvien suorien kustannusten laskemisesta (3). Kyseinen tuomio otetaan huomioon tässä asetuksessa.

               (10)

               Sähkönsyöttölaitteet, kuten kaapelit tai muuntajat, eivät yleensä kulu rautatieliikenteen harjoittamisen vuoksi. Ne eivät myöskään altistu hankaukselle eivätkä muille rautatieliikenteen harjoittamisesta aiheutuville vaikutuksille. Siksi näitä sähkönsyöttölaitteiden kustannuksia ei pitäisi ottaa huomioon laskettaessa kustannuksia, jotka aiheutuvat suoraan rautatieliikenteen harjoittamisesta. Sähköä käyttövoimana käyttävät junat aiheuttavat kuitenkin hankauksen ja sähkövalokaariensa vuoksi kosketuspinta (ajolanka tai virtakisko) kulumista. Näin ollen osa näiden kosketuspintojen kunnossapito- ja uusimiskustannuksista voidaan kytkeä suoraan rautatieliikenteen harjoittamiseen. Myös ratajohtolaitteiden muut osat voivat kulua junan liikkeen aiheuttaman sähköisen ja mekaanisen rasituksen vuoksi, mistä voi aiheutua suoraan kunnossapito- ja uusimiskustannuksia.

               (11)

               Rautatieliikenteestä aiheutuvien suorien kustannusten suuruus vaihtelee käytettävien kalustoyksiköiden tai ratojen ominaisuuksien mukaan. Näiden erojen huomioon ottamiseksi jäsenvaltiot voivat sallia, että rataverkon haltijat eriyttävät keskimääräiset suorat kustannukset, esimerkiksi parhaiden kansainvälisten käytäntöjen mukaisesti.

               (12)

               Vakiintuneen talousperiaatteen mukaan rataverkkokapasiteetin mahdollisimman tehokas käyttö varmistetaan rajakustannuksiin perustuvilla käyttömaksuilla. Näin ollen rataverkon haltija voi päättää arvioida kustannukset, jotka aiheutuvat suoraan rautatieliikenteen harjoittamisesta, rajakustannusten perusteella.

               (13)

               Lisäksi parhaiden kansainvälisten käytäntöjen (4) mukaisilla menetelmillä ja malleilla, kuten ekonometrisellä tai teknisellä mallinnuksella, voidaan laskea rataverkon käytöstä aiheutuvat rajakustannukset. Kansainvälisten käytäntöjen kehittäminen etenee sitä mukaa kuin toteutetaan uusia riippumattomia analyysejä ja tutkimuksia. Todentamisesta vastaa rataverkon haltijasta riippumaton elin, esimerkiksi sääntelyelin. Tämä koskee myös sellaisia analyysejä ja tutkimuksia, jotka koskevat yksittäistä jäsenvaltiota tiettyine rataverkon ominaisuuksineen. Siksi rataverkon haltijan olisi voitava määrittää tällaisten mallien avulla kustannukset, jotka aiheutuvat suoraan rautatieliikenteen harjoittamisesta.

               (14)

               Rataverkon käytöstä aiheutuvat suorat kustannukset tai rajakustannukset voidaan laskea tarkemmin erilaisten ekonometrisen tai teknisen mallinnuksen muotojen avulla. Kustannusten mallintaminen edellyttää kuitenkin laadukkaampia tietoja ja parempaa asiantuntemusta kuin menetelmät, joissa kokonaiskustannuksista vähennetään tiettyjä kustannusluokkia, joita ei oteta huomioon. Lisäksi sääntelyelimet eivät välttämättä vielä kykene arvioimaan, noudatetaanko konkreettisissa laskelmissa direktiivin 2012/34/EU säännöksiä. Näin ollen rataverkon haltijan olisi näiden tiukempien vaatimusten täyttyessä voitava laskea suorat kustannukset ekonometrisen tai teknisen mallinnuksen taikka näiden yhdistelmän avulla.

               (15)

               Sääntelyelinten olisi rataverkon haltijan toimittamien tietojen perusteella voitava tarkistaa, sovelletaanko erilaisia maksuperiaatteita johdonmukaisesti. Siksi rataverkon haltijan on direktiivin 2012/34/EU liitteen IV mukaan täsmennettävä verkkoselostuksessaan kustannusten ja maksujen määrittämisessä käytetty menetelmä, säännöt ja tarvittaessa taulukko.

               (16)

               Suorien yksikkökustannusten arvot on laskettu kansainvälisissä tutkimuksissa (5) tiiviissä yhteistyössä rataverkon haltijoiden kanssa. Vaikka näissä tutkimuksissa on analysoitu erilaisia menetelmiä, joita jäsenvaltioissa sovelletaan eri kalustoyhdistelmiin ja määräasemiin, monet suorien kustannusten arvot olivat junakilometriä kohden 1 000 tonnin painoisen junan osalta alle 2 euroa (vuoden 2005 hinnat ja valuuttakurssit käyttäen asianmukaista hintaindeksiä). Jotta voidaan vähentää sääntelyelinten hallinnollista rasitetta, samaa tarkkuutta ei pitäisi vaatia tämän tason alle jäävien suorien kustannusten laskemiselta.

               (17)

               Suorien kustannusten laskemista olisi mukautettava tai tarkistettava säännöllisesti, muun muassa parhaiden kansainvälisten käytäntöjen mukaisesti, tuottavuuden parantamisen, uuden teknologian käyttöönoton tai kustannusten alkuperän paremman ymmärtämisen kaltaisista syistä.

               (18)

               Rautatieyritykset tarvitsevat ennakoitavia maksujärjestelmiä ja kohtuullisia näkymiä rataverkkomaksujen kehittämisen osalta. Siksi rataverkon haltijan olisi sääntelyelimen pyynnöstä laadittava vaiheittainen suunnitelma rautatieliikennettä harjoittaville rautatieyrityksille, joiden maksut saattavat nousta huomattavasti, jos nykyistä laskentatapaa tarkistetaan.

               (19)

               Tässä asetuksessa säädetyt toimenpiteet ovat direktiivin 2012/34/EU 62 artiklan 1 kohdassa tarkoitetun komitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Kohde ja soveltamisala
   1.   Tässä asetuksessa vahvistetaan direktiivin 2012/34/EU 31 artiklan 3 kohdassa tarkoitetut rautatieliikenteen harjoittamisesta suoraan aiheutuvien kustannusten yksityiskohtaiset laskentasäännöt, jotta voidaan määrittää vähimmäiskäyttömahdollisuuksista ja palvelupaikkoja yhdistävän infrastruktuurin käyttöoikeuksista perittävät maksut.
   2.   Tällä asetuksella ei rajoiteta direktiivin 2012/34/EU 8 artiklassa vahvistettujen rataverkon haltijan rahoittamista tai tulojen ja menojen tasapainoa koskevien säännösten soveltamista.
   2 artikla
   Määritelmät
   Tässä asetuksessa tarkoitetaan

               1)

               ’suorilla kustannuksilla’ kustannuksia, jotka aiheutuvat suoraan rautatieliikenteen harjoittamisesta;

               2)

               ’suorilla yksikkökustannuksilla’ suoria kustannuksia junakilometriä, veturikilometriä, junan bruttotonnikilometriä tai näiden yhdistelmää kohden;

               3)

               ’kustannuspaikalla’ rataverkon haltijan kirjanpitojärjestelmään kuuluvaa liiketoimintayksikköä, jossa suoriksi tai välillisiksi eritellyt kustannukset kohdennetaan markkinoitavaan palveluun.

         3 artikla
   Koko verkon laajuiset suorat kustannukset
   1.   Koko verkon laajuiset suorat kustannukset ovat erotus toisaalta vähimmäiskäyttömahdollisuuksien palvelujen tarjoamisesta ja palvelupaikkoja yhdistävän infrastruktuurin käyttöoikeuksista aiheutuvien kustannusten sekä toisaalta 4 artiklassa tarkoitettujen muiden kuin huomioon otettavien kustannusten välillä.
   2.   Jäsenvaltio voi päättää, että rataverkon haltijan on määritettävä 1 kohdassa tarkoitetut koko verkon laajuiset suorat kustannukset tehokkaan palvelutarjonnan kustannusten periaatteen mukaisesti.
   3.   Koko verkon laajuisten suorien kustannusten laskennassa huomioon otettavien omaisuuden arvojen on perustuttava alkuperäisiin arvoihin tai, jos tällaisia arvoja ei ole saatavilla tai jos käyvät arvot ovat alemmat, käypiin arvoihin. Omaisuuden alkuperäisten arvojen on perustuttava hintaan, jonka rataverkon haltija on maksanut ja dokumentoinut kyseisen omaisuuden hankintahetkellä. Velkahelpotuksen tapauksessa, jossa muu yksikkö ottaa vastatakseen rataverkon haltijan velat kokonaan tai osittain, rataverkon haltijan on käytettävä vastaava osa velkahelpotuksesta omaisuutensa arvon ja vastaavien koko verkon laajuisten suorien kustannusten alentamiseen. Poiketen siitä, mitä ensimmäisessä virkkeessä säädetään, rataverkon haltija voi soveltaa arvoja, mukaan lukien arvioidut arvot, käyvät arvot tai jälleenhankinta-arvot, jos se voi osoittaa sääntelyelimelle, että arvot on määritetty ja perusteltu läpinäkyvästi, luotettavasti ja objektiivisesti.
   4.   Rajoittamatta 4 artiklan soveltamista ja jos rataverkon haltija voi, muun muassa parhaiden kansainvälisten käytäntöjen perusteella, määrittää ja osoittaa läpinäkyvästi, luotettavasti ja objektiivisesti, että kustannukset aiheutuvat suoraan rautatieliikenteen harjoittamisesta, rataverkon haltija voi ottaa koko verkon laajuisten suorien kustannusten laskennassa huomioon erityisesti seuraavat kustannukset:

               a)

               sellaisen henkilöstön kustannukset, jota tarvitaan tietyn rataosuuden pitämiseen saatavilla, jos jokin toiminnanharjoittaja pyytää saada harjoittaa erityistä rautatieliikennettä kyseisen rataosuuden tavanomaisten liikennöintiaikojen ulkopuolella;

               b)

               rautatiepalvelujen vuoksi kulumiselle altistuvien vaihteiden, mukaan lukien yksinkertaiset vaihteet, risteysvaihteet ja raideristeykset, kustannusosuus;

               c)

               ajolangan tai virtakiskon taikka molempien ja kannattavien ratajohtolaitteiden uusimisen tai kunnossapidon kustannusosuus, joka aiheutuu suoraan rautatieliikenteen harjoittamisesta;

               d)

               sellaisen henkilöstön kustannukset, jota tarvitaan junareittien jakamiseen ja aikataulun laatimiseen, jos ne ovat aiheutuneet suoraan rautatieliikenteen harjoittamisesta.

         5.   Tämän artiklan nojalla laskentaan sovellettavien kustannusten on perustuttava rataverkon haltijan suorittamiin tai arvioimiin maksuihin. Tämän artiklan nojalla laskettavat kustannukset on määritettävä tai arvioitava johdonmukaisesti samalta viitekaudelta saatujen tietojen perusteella.
   4 artikla
   Muut kuin huomioon otettavat kustannukset
   1.   Koko verkon laajuisia suoria kustannuksia laskettaessa rataverkon haltija ei saa ottaa huomioon seuraavia kustannuksia:

               a)

               tietyn rataosuuden tarjontaan liittyvät kiinteät kustannukset, joista rataverkon haltijan on vastattava myös silloin, kun rautatieliikennettä ei ole;

               b)

               kustannukset, jotka eivät liity rataverkon haltijan suorittamiin maksuihin. Kustannukset tai kustannuspaikat, jotka eivät liity suoraan vähimmäiskäyttömahdollisuuksien tai palvelupaikkoja yhdistävän infrastruktuurin käyttöoikeuksien tarjontaan;

               c)

               kustannukset, jotka aiheutuvat maan ja muun kiinteän omaisuuden hankinnasta, myynnistä, purkamisesta, puhdistuksesta, uudelleenistutuksista tai vuokraamisesta;

               d)

               koko verkkoa koskevat yleiskustannukset, mukaan lukien palkka- ja eläkekulut;

               e)

               rahoituskustannukset;

               f)

               kustannukset, jotka liittyvät tekniikan edistykseen tai vanhentumiseen;

               g)

               aineettoman omaisuuden kustannukset;

               h)

               radanvarren anturien, radanvarren viestintälaitteiden ja merkinantolaitteiston kustannukset, jotka eivät aiheudu suoraan rautatieliikenteen harjoittamisesta;

               i)

               informaatiolaitteiden, muiden kuin radanvarren viestintälaitteiden tai televiestintälaitteiston kustannukset;

               j)

               yksittäiseen ylivoimaiseen esteeseen, onnettomuuteen ja palveluhäiriöön liittyvät kustannukset, sanotun kuitenkaan rajoittamatta direktiivin 2012/34/EU 35 artiklan soveltamista;

               k)

               sähkönsyöttölaitteiston kustannukset, jotka eivät aiheudu suoraan rautatieliikenteen harjoittamisesta. Sellaisen rautatieliikenteen suoriin kustannuksiin, jossa ei käytetä sähkönsyöttölaitteistoa, ei saa sisältyä sähkönsyöttölaitteiston käyttökustannuksia;

               l)

               kustannukset, jotka liittyvät direktiivin 2012/34/EU liitteessä II olevan 1 kohdan f alakohdassa mainittujen tietojen toimittamiseen, paitsi jos ne aiheutuvat rautatieliikenteen harjoittamisesta;

               m)

               hallintokustannukset, jotka aiheutuvat direktiivin 2012/34/EU 31 artiklan 5 kohdassa ja 32 artiklan 4 kohdassa tarkoitetuista eriytettyjen maksujen järjestelmistä;

               n)

               poistot, jotka eivät määräydy rautatieliikenteen harjoittamisesta aiheutuvan, rataverkon tosiasiallisen kulumisen perusteella;

               o)

               rakennusteknisen infrastruktuurin kunnossapitoon ja uusimiseen liittyvä kustannusosuus, joka ei aiheudu suoraan rautatieliikenteen harjoittamisesta.

         2.   Jos rataverkon haltija saa erityisiä infrastruktuuri-investointeja varten rahoitusta, jota se ei ole velvollinen maksamaan takaisin, ja jos tällaiset investoinnit otetaan huomioon suoria kustannuksia laskettaessa, investoinnit eivät saa nostaa maksuja, sanotun kuitenkaan rajoittamatta direktiivin 2012/34/EU 32 artiklan soveltamista.
   3.   Kustannukset, joita tämän artiklan nojalla ei saa ottaa huomioon laskennassa, on määritettävä tai arvioitava 3 artiklan 5 kohdassa tarkoitetun viitekauden perusteella.
   5 artikla
   Suorien yksikkökustannusten laskeminen ja eriyttäminen
   1.   Rataverkon haltijan on laskettava keskimääräiset suorat yksikkökustannukset koko verkolle jakamalla koko verkon laajuiset suorat kustannukset tosiasiallisten tai arvioitujen veturikilometrien, junakilometrien tai bruttotonnikilometrien kokonaismäärällä.
   Vaihtoehtoisesti jos rataverkon haltija osoittaa direktiivin 2012/34/EU 55 artiklassa tarkoitetulle sääntelyelimelle, että 2 kohdassa mainitut arvot tai muuttujat eroavat toisistaan merkittävästi verkon eri osissa, jaettuaan verkon tällaisiin erillisiin osiin rataverkon haltija voi laskea keskimääräiset suorat yksikkökustannukset verkon eri osille jakamalla näiden osien suorat kustannukset tosiasiallisten tai arvioitujen veturikilometrien, junakilometrien tai bruttotonnikilometrien kokonaismäärällä. Arvion aikajänne voi olla useita vuosia.
   Rataverkon haltija voi laskea keskimääräiset suorat yksikkökustannukset veturikilometrien, junakilometrien tai bruttotonnikilometrien yhdistelmän avulla, kunhan tämä laskentamenetelmä ei vaikuta suoraan kausaalisuhteeseen rautatieliikenteen harjoittamisen kanssa. Rataverkon haltija voi soveltaa tosiasiallisia tai arvioituja kustannuksia, sanotun kuitenkaan rajoittamatta 3 artiklan 3 kohdan soveltamista.
   2.   Jäsenvaltiot voivat sallia, että rataverkon haltija eriyttää keskimääräiset suorat yksikkökustannukset eriasteista rataverkon kulumista aiheuttavan yhden tai useamman seuraavan muuttujan perusteella:

               a)

               junan pituus ja/tai kalustoyksiköiden lukumäärä junassa;

               b)

               junan massa;

               c)

               kalustoyksikkötyyppi, erityisesti sen jousittamaton massa;

               d)

               ajonopeus;

               e)

               moottorin vetokyky;

               f)

               akselipaino ja/tai akselien lukumäärä;

               g)

               lovipyörien kirjattu lukumäärä tai luistonestolaitteiden tosiasiallinen käyttö;

               h)

               kalustoyksiköiden pituussuuntainen jäykkyys ja rataan vaikuttavat vaakasuuntaiset voimat;

               i)

               käytetty ja mitattu sähköenergia taikka virroittimien tai niiden kontaktiosien dynamiikka muuttujana, jonka avulla ajolangan tai virtakiskon kulumisesta voidaan veloittaa;

               j)

               radan muuttujat, erityisesti säteet;

               k)

               muut kustannuksiin liittyvät muuttujat, joiden osalta rataverkon haltija voi osoittaa sääntelyelimelle, että kunkin muuttujan arvo, mukaan lukien mahdollinen vaihtelu kussakin tällaisessa muuttujassa, on määritetty ja kirjattu objektiivisesti.

         3.   Suorien yksikkökustannusten eriyttäminen ei saa nostaa 3 artiklan 1 kohdassa tarkoitettuja koko verkon laajuisia suoria kustannuksia.
   4.   Rataverkon haltijan tekemistä suunnitelmanmukaisista tai muista reittimuutoksista johtuvia lisäkustannuksia ei saa sisällyttää kustannuksiin, jotka aiheutuvat suoraan kyseisen rautatieliikenteen harjoittamisesta. Ensimmäistä virkettä ei sovelleta, jos rataverkon haltija korvaa rautatieyrityksille lisäkustannukset tai jos reittimuutos on seurausta direktiivin 2012/34/EU 46 artiklan mukaisesta yhteensovittamismenettelystä.
   5.   Tämän artiklan mukaisesti tehdyissä laskelmissa käytettävien veturikilometrien, junakilometrien, bruttotonnikilometrien taikka näiden yhdistelmän kokonaismäärä on määritettävä tai arvioitava 3 artiklan 5 kohdassa tarkoitetun viitekauden perusteella.
   6 artikla
   Kustannusmallinnus
   Poiketen siitä, mitä 3 artiklan 1 kohdassa ja 5 artiklan 1 kohdan ensimmäisessä virkkeessä säädetään, rataverkon haltija voi laskea suorat yksikkökustannukset vankkaan näyttöön perustuvan ekonometrisen tai teknisen kustannusmallinnuksen avulla, jos se voi osoittaa sääntelyelimelle, että suoriin yksikkökustannuksiin sisältyy ainoastaan sellaisia kustannuksia, jotka aiheutuvat suoraan rautatieliikenteen harjoittamisesta, ja erityisesti, ettei niihin sisälly mitään 4 artiklassa tarkoitetuista kustannuksista. Vertailua varten sääntelyelin voi pyytää rataverkon haltijaa laskemaan suorat yksikkökustannukset 3 artiklan 1 kohdan ja 5 artiklan 1 kohdan mukaisesti tai ensimmäisessä virkkeessä tarkoitetun kustannusmallinnuksen avulla.
   7 artikla
   Yksinkertaistettu valvonta
   1.   Jos 3 artiklan 1 kohdassa tarkoitetut koko verkon laajuiset suorat kustannukset tai 6 artiklassa tarkoitetun mallinnuksen avulla lasketut suorat kustannukset, jotka on kerrottu viitekaudella suoritettujen junakilometrien, veturikilometrien ja/tai bruttotonnikilometrien lukumäärällä, ovat joko alle 15 prosenttia kunnossapitoon ja uusimiseen liittyvistä kokonaiskustannuksista tai alle summan, joka saadaan laskemalla yhteen 10 prosenttia kunnossapitokustannuksista ja 20 prosenttia uusimiskustannuksista, sääntelyelin voi toteuttaa koko verkon laajuisten suorien kustannusten laskentaa koskevan, direktiivin 2012/34/EU 56 artiklan 2 kohdassa tarkoitetun valvonnan yksinkertaistetusti. Jäsenvaltiot voivat päättää nostaa tässä kohdassa mainittuja prosenttimääriä enintään kaksinkertaisiksi.
   2.   Sääntelyelin voi antaa hyväksyntänsä 5 artiklan 1 kohdassa tarkoitetulle keskimääräisten suorien yksikkökustannusten laskennalle, 5 artiklan 2 kohdassa tarkoitetulle eriytettyjen keskimääräisten suorien yksikkökustannusten laskennalle ja/tai 6 artiklassa tarkoitetulle mallinnukselle, johon sovelletaan tämän artiklan 1 kohdassa tarkoitettua yksinkertaistettua valvontaa, jos keskimääräiset suorat kustannukset ovat junakilometriä kohden 1 000 tonnin painoisen junan osalta enintään 2 euroa (vuoden 2005 hinnat ja valuuttakurssit käyttäen soveltuvaa hintaindeksiä).
   3.   Päätökset edellä 1 ja 2 kohdassa tarkoitetun yksinkertaistetun valvonnan toteuttamiseksi tehdään toisistaan riippumatta. Yksinkertaistettu valvonta ei rajoita direktiivin 2012/34/EU 31 tai 56 artiklan soveltamista.
   4.   Sääntelyelin määrittelee yksinkertaistettua valvontaa koskevat yksityiskohdat.
   8 artikla
   Laskentatavan tarkistaminen
   Rataverkon haltijan on ajantasaistettava säännöllisesti suorien kustannusten laskentamenetelmäänsä, muun muassa parhaiden kansainvälisten käytäntöjen mukaisesti.
   9 artikla
   Siirtymäsäännökset
   Rataverkon haltijan on toimitettava sääntelyelimelle suorien kustannusten laskentamenetelmänsä ja tarvittaessa vaiheittainen suunnitelma viimeistään 3 päivänä heinäkuuta 2017.
   10 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 1 päivästä elokuuta 2015.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 12 päivänä kesäkuuta 2015.

            Komission puolesta

            Puheenjohtaja

         Jean-Claude JUNCKER

      (1)  EUVL L 343, 14.12.2012, s. 32.

      (2)  CATRIN-tutkimus sisältää eri tutkimuksista koostuvan tiivistelmän rataverkon ominaisuuksista, joita käytetään unionin seitsemän rataverkon haltijan ekonometrisissä selvityksissä rautatieliikenteen kustannuksista. Kuusi seitsemästä rataverkon haltijasta ei pidä liikenteen hallintaa ja merkinantoa merkityksellisenä ekonometrisen kustannusselvityksensä kannalta (ks. CATRIN-tutkimus, taulukko 13, tulos 1, s. 40).

      (3)  Unionin tuomioistuimen tuomio, asia C-512/10, komissio v. Puola, ECLI:EU:C:2013:338, 82, 83 ja 84 kohta.

      (4)  CATRIN-tutkimus, tulos D1, koordinoija VTI, maaliskuu 2008, s. 37–54 ja s. 82–84.

      (5)  GRACE-hanke, koordinoija University of Leeds, tulos D7 ”Generalisation of marginal social cost estimates”, s. 22–23.


title: Komission täytäntöönpanoasetus (EU) 2015/1596, annettu 21 päivänä syyskuuta 2015, erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän muun kuin vähäisen muutoksen hyväksymisestä (Montes de Toledo (SAN))

text:
               24.9.2015

               FI

               Euroopan unionin virallinen lehti

               L 248/40

         KOMISSION TÄYTÄNTÖÖNPANOASETUS (EU) 2015/1596,
   annettu 21 päivänä syyskuuta 2015,
   erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän muun kuin vähäisen muutoksen hyväksymisestä (Montes de Toledo (SAN))
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 2 kohdan,
   sekä katsoo seuraavaa:

               (1)

               Komissio on asetuksen (EU) N:o 1151/2012 53 artiklan 1 kohdan ensimmäisen alakohdan mukaisesti tutkinut Espanjan esittämän pyynnön, joka koski komission asetuksen (EY) N:o 1187/2000 (2), sellaisena kuin se on muutettuna asetuksella (EU) N:o 593/2010 (3), nojalla rekisteröidyn suojatun alkuperänimityksen ”Montes de Toledo” eritelmän muutoksen hyväksymistä.

               (2)

               Koska kyseessä ei ole asetuksen (EU) N:o 1151/2012 53 artiklan 2 kohdan mukainen vähäinen muutos, komissio julkaisi muutospyynnön kyseisen asetuksen 50 artiklan 2 kohdan a alakohdan mukaisesti Euroopan unionin virallisessa lehdessä
                   (4).

               (3)

               Komissiolle ei ole toimitettu asetuksen (EU) N:o 1151/2012 51 artiklan mukaisia vastaväitteitä, minkä vuoksi eritelmän muutos olisi hyväksyttävä,

         ON HYVÄKSYNYT TÄMÄN ASETUKSEN:
   1 artikla
   Hyväksytään nimitystä ”Montes de Toledo” (SAN) koskevan eritelmän muutos, joka on julkaistu Euroopan unionin virallisessa lehdessä.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 21 päivänä syyskuuta 2015.

            Komission puolesta,

            puheenjohtajan nimissä

         Phil HOGAN

            Komission jäsen

      (1)  EUVL L 343, 14.12.2012, s. 1.

      (2)  Komission asetus (EY) N:o 1187/2000, annettu 5 päivänä kesäkuuta 2000, tiettyjen nimitysten kirjaamisesta maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetussa neuvoston asetuksessa (ETY) N:o 2081/92 säädettyyn ”Suojattujen alkuperänimitysten ja suojattujen maantieteellisten merkintöjen rekisteriin” annetun asetuksen (EY) N:o 2400/96 liitteen täydentämisestä (EYVL L 133, 6.6.2000, s. 19).

      (3)  Komission asetus (EU) N:o 593/2010, annettu 6 päivänä heinäkuuta 2010, erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän suurten muutosten hyväksymisestä (Montes de Toledo (SAN)) (EUVL L 172, 7.7.2010, s. 1).

      (4)  EUVL C 147, 5.5.2015, s. 16.


title: Komission täytäntöönpanoasetus (EU) 2016/473, annettu 31 päivänä maaliskuuta 2016, tiettyihin ISIL (Da'esh) ja al-Qaida -järjestöjä lähellä oleviin henkilöihin ja yhteisöihin kohdistuvista erityisistä rajoittavista toimenpiteistä annetun neuvoston asetuksen (EY) N:o 881/2002 muuttamisesta 244. kerran

text:
               1.4.2016

               FI

               Euroopan unionin virallinen lehti

               L 85/30

         KOMISSION TÄYTÄNTÖÖNPANOASETUS (EU) 2016/473,
   annettu 31 päivänä maaliskuuta 2016,
   tiettyihin ISIL (Da'esh) ja al-Qaida -järjestöjä lähellä oleviin henkilöihin ja yhteisöihin kohdistuvista erityisistä rajoittavista toimenpiteistä annetun neuvoston asetuksen (EY) N:o 881/2002 muuttamisesta 244. kerran
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon tiettyihin ISIL (Da'esh) ja al-Qaida -järjestöjä lähellä oleviin henkilöihin ja yhteisöihin kohdistuvista erityisistä rajoittavista toimenpiteistä 27 päivänä toukokuuta 2002 annetun neuvoston asetuksen (EY) N:o 881/2002 (1) ja erityisesti sen 7 artiklan 1 kohdan a alakohdan sekä 7 a artiklan 1 kohdan,
   sekä katsoo seuraavaa:

               (1)

               Asetuksen (EY) N:o 881/2002 liitteessä I luetellaan ne henkilöt, ryhmät ja yhteisöt, joita asetuksessa säädetty varojen ja taloudellisten resurssien jäädyttäminen koskee.

               (2)

               Yhdistyneiden kansakuntien turvallisuusneuvoston pakotekomitea päätti 28 päivänä maaliskuuta 2016 lisätä yhden luonnollisen henkilön luetteloon niistä henkilöistä, ryhmistä ja yhteisöistä, joita varojen ja muiden taloudellisten resurssien jäädyttäminen koskee. Sen vuoksi asetuksen (EY) N:o 881/2002 liite I olisi päivitettävä.

               (3)

               Jotta tässä asetuksessa säädetyillä toimenpiteillä olisi tavoiteltu vaikutus, asetuksen olisi tultava voimaan välittömästi,

         ON HYVÄKSYNYT TÄMÄN ASETUKSEN:
   1 artikla
   Muutetaan asetuksen (EY) N:o 881/2002 liite I tämän asetuksen liitteen mukaisesti.
   2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 31 päivänä maaliskuuta 2016.

            Komission puolesta,

            puheenjohtajan nimissä

            Ulkopolitiikan välineiden hallinnon päällikkö

      (1)  EYVL L 139, 29.5.2002, s. 9.

      LIITE
      Lisätään asetuksen (EY) N:o 881/2002 liitteen I luonnollisten henkilöiden luetteloon seuraava kohta:

         ”Nayef Salam Muhammad Ujaym Al-Hababi (alias a) Nayf Salam Muhammad Ujaym al-Hababi, b) Faruq al-Qahtani, c) Faruq al-Qatari, d) Farouq al-Qahtani al Qatari, e) Sheikh Farooq al-Qahtani, f) Shaykh Imran Farouk, g) Sheikh Faroq al-Qatari). Syntymäaika: a) 1981, b) noin 1980. Syntymäpaikka: Saudi-Arabia. Kansalaisuus: a) Saudi-Arabia, b) Qatar. Passin nro: 592667 (3.5.2007 myönnetty Qatarin passi). Osoite: Afganistan (vuodesta 2009). 7 d artiklan 2 kohdan i alakohdassa tarkoitettu nimeämispäivä: 28.3.2016.”


title: Komission täytäntöönpanoasetus (EU) 2015/135, annettu 28 päivänä tammikuuta 2015 , kiinteistä tuontiarvoista tiettyjen hedelmien ja vihannesten tulohinnan määrittämiseksi

text:
               29.1.2015

               FI

               Euroopan unionin virallinen lehti

               L 23/11

         KOMISSION TÄYTÄNTÖÖNPANOASETUS (EU) 2015/135,
   annettu 28 päivänä tammikuuta 2015,
   kiinteistä tuontiarvoista tiettyjen hedelmien ja vihannesten tulohinnan määrittämiseksi
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 992/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1),
   ottaa huomioon neuvoston asetuksen (EY) N:o 1234/2007 soveltamista koskevista yksityiskohtaisista säännöistä hedelmä- ja vihannesalan sekä hedelmä- ja vihannesjalostealan osalta 7 päivänä kesäkuuta 2011 annetun komission täytäntöönpanoasetuksen (EU) N:o 543/2011 (2) ja erityisesti sen 136 artiklan 1 kohdan,
   sekä katsoo seuraavaa:

               (1)

               Täytäntöönpanoasetuksessa (EU) N:o 543/2011 säädetään Uruguayn kierroksen monenvälisten kauppaneuvottelujen tulosten soveltamiseksi perusteista, joiden mukaan komissio vahvistaa kolmansista maista tapahtuvan tuonnin kiinteät arvot mainitun asetuksen liitteessä XVI olevassa A osassa luetelluille tuotteille ja ajanjaksoille.

               (2)

               Kiinteä tuontiarvo lasketaan joka työpäivä täytäntöönpanoasetuksen (EU) N:o 543/2011 136 artiklan 1 kohdan mukaisesti ottaen huomioon päivittäin vaihtuvat tiedot. Sen vuoksi tämän asetuksen olisi tultava voimaan päivänä, jona se julkaistaan Euroopan unionin virallisessa lehdessä,

         ON HYVÄKSYNYT TÄMÄN ASETUKSEN:
   1 artikla
   Täytäntöönpanoasetuksen (EU) N:o 543/2011 136 artiklassa tarkoitetut kiinteät tuontiarvot vahvistetaan tämän asetuksen liitteessä.
   2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 28 päivänä tammikuuta 2015.

            Komission puolesta,

            puheenjohtajan nimissä

         Jerzy PLEWA

            Maatalouden ja maaseudun kehittämisen pääosaston pääjohtaja

      (1)  EUVL L 347, 20.12.2013, s. 671.

      (2)  EUVL L 157, 15.6.2011, s. 1.

      LIITE

         Kiinteät tuontiarvot tiettyjen hedelmien ja vihannesten tulohinnan määrittämiseksi

                  (EUR/100 kg)

                  CN-koodi

                  Kolmansien maiden koodi (1)

                  Kiinteä tuontiarvo

                  0702 00 00

                  EG

                  362,8

                  MA

                  99,0

                  TR

                  128,7

                  ZZ

                  196,8

                  0707 00 05

                  JO

                  229,9

                  TR

                  192,7

                  ZZ

                  211,3

                  0709 91 00

                  EG

                  122,4

                  ZZ

                  122,4

                  0709 93 10

                  EG

                  165,4

                  MA

                  226,4

                  TR

                  233,5

                  ZZ

                  208,4

                  0805 10 20

                  EG

                  47,9

                  IL

                  78,7

                  MA

                  55,0

                  TN

                  52,5

                  TR

                  77,7

                  ZZ

                  62,4

                  0805 20 10

                  IL

                  148,1

                  MA

                  90,6

                  ZZ

                  119,4

                  0805 20 30, 0805 20 50, 0805 20 70, 0805 20 90

                  EG

                  74,4

                  IL

                  100,6

                  MA

                  133,5

                  TR

                  126,1

                  ZZ

                  108,7

                  0805 50 10

                  TR

                  56,2

                  ZZ

                  56,2

                  0808 10 80

                  BR

                  59,3

                  CL

                  89,3

                  MK

                  26,7

                  US

                  161,6

                  ZZ

                  84,2

                  0808 30 90

                  CL

                  316,1

                  US

                  138,7

                  ZZ

                  227,4

         (1)  Kolmansien maiden kanssa käytävää ulkomaankauppaa koskevista yhteisön tilastoista annetun Euroopan parlamentin ja neuvoston asetuksen (EY) N:o 471/2009 täytäntöönpanosta maa- ja alueluokituksen ajan tasalle saattamisen osalta 27 päivänä marraskuuta 2012 annetussa komission asetuksessa (EY) N:o 1106/2012 (EUVL L 328, 28.11.2012, s. 7) vahvistettu maanimikkeistö. Koodi ”ZZ” tarkoittaa ”muuta alkuperää”.


title: Komission täytäntöönpanoasetus (EU) 2015/1597, annettu 23 päivänä syyskuuta 2015, täytäntöönpanoasetuksesta (EU) N:o 615/2014 poikkeamisesta tuensaajaorganisaatioille Kreikassa oliiviöljyn ja syötäväksi tarkoitettujen oliivien alojen vuoden 2015 toimintaohjelmista maksettavan ensimmäisen ennakkoerän viimeisen maksupäivän osalta

text:
               24.9.2015

               FI

               Euroopan unionin virallinen lehti

               L 248/41

         KOMISSION TÄYTÄNTÖÖNPANOASETUS (EU) 2015/1597,
   annettu 23 päivänä syyskuuta 2015,
   täytäntöönpanoasetuksesta (EU) N:o 615/2014 poikkeamisesta tuensaajaorganisaatioille Kreikassa oliiviöljyn ja syötäväksi tarkoitettujen oliivien alojen vuoden 2015 toimintaohjelmista maksettavan ensimmäisen ennakkoerän viimeisen maksupäivän osalta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 31 artiklan b kohdan,
   sekä katsoo seuraavaa:

               (1)

               Komission delegoidun asetuksen (EU) N:o 611/2014 (2) 7 artiklan 1 kohdan mukaisesti asetuksen (EU) N:o 1308/2013 29 artiklan 1 kohdassa tarkoitetut ensimmäiset oliiviöljyn ja syötäväksi tarkoitettujen oliivien alan tukemista koskevat kolmivuotiset toimintaohjelmat käynnistettiin 1 päivänä huhtikuuta 2015.

               (2)

               Komission täytäntöönpanoasetuksen (EU) N:o 615/2014 (3) 3 artiklan 2 kohdan mukaan jäsenvaltioiden on suoritettava ensimmäinen ennakkoerä tuensaajaorganisaatioille hyväksyttyjen toimintaohjelmien ensimmäisen täytäntöönpanovuoden osalta viimeistään 31 päivänä toukokuuta 2015. Kuten mainitun asetuksen 4 artiklan 1 kohdassa todetaan, tällaisten ennakkojen edellytyksenä on, että tuensaajaorganisaatio asettaa vakuuden.

               (3)

               Kreikassa vallitsevat taloudelliset ja pankkitoiminnan olosuhteet ovat pysäyttäneet täysin tietyt hyväksytyt toimintaohjelmat, koska tuensaajaorganisaatiot eivät voineet asettaa vaadittua vakuutta ajoissa. Tästä syystä Kreikka ei voinut maksaa heille ensimmäistä erä viimeistään 31 päivänä toukokuuta 2015.

               (4)

               Tämä tilanne huomioon ottaen ja jotta kaikki hyväksytyt toimintaohjelmat voitaisiin panna täytäntöön, on tarpeen säätää täytäntöönpanoasetuksen (EU) N:o 615/2014 3 artiklan 2 kohtaa koskevasta poikkeuksesta, jolla Kreikka voi maksaa ensimmäisen erän viimeistään 15 päivänä lokakuuta 2015.

               (5)

               Nopean täytäntöönpanon varmistamiseksi tätä asetusta olisi sovellettava sen julkaisupäivää seuraavasta päivästä,

               (6)

               Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Kreikan osalta täytäntöönpanoasetuksen (EU) N:o 615/2014 3 artiklan 2 kohdan ensimmäisessä virkkeessä tarkoitettu määräpäivä on vuoden 2015 osalta 15 päivä lokakuuta 2015.
   2 artikla
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 23 päivänä syyskuuta 2015.

            Komission puolesta

            Puheenjohtaja

         Jean-Claude JUNCKER

      (1)  EUVL L 347, 20.12.2013, s. 671.

      (2)  Komission delegoitu asetus (EU) N:o 611/2014, annettu 11 päivänä maaliskuuta 2014, Euroopan parlamentin ja neuvoston asetuksen (EU) N:o 1308/2013 täydentämisestä oliiviöljyn ja syötäväksi tarkoitettujen oliivien alan tukiohjelmien osalta (EUVL L 168, 7.6.2014, s. 55).

      (3)  Komission täytäntöönpanoasetus (EU) N:o 615/2014, annettu 6 päivänä kesäkuuta 2014, Euroopan parlamentin ja neuvoston asetuksen (EU) N:o 1306/2013 ja Euroopan parlamentin ja neuvoston asetuksen (EU) N:o 1308/2013 muuttamisesta oliiviöljyn ja syötäväksi tarkoitettujen oliivien alojen tukemista koskevien toimintaohjelmien osalta (EUVL L 168, 7.6.2014, s. 95).